**NOTA INFORMATIVĂ   
la contractul Nr. 06-15/491 din 08 decembrie 2020, lot 1 de elaborare a normativului „****Ghid privind înregistrarea traficului rutier pe drumurile publice”**

Cunoașterea caracteristicilor traficului pe rețeaua rutieră este absolut necesară atât pentru fundamentarea și proiectarea investițiilor rutiere și a lucrărilor de întreținere și reparare a drumurilor, fundamentarea măsurilor de organizare a circulației rutiere și urmărirea dinamicii de evoluție a traficului pe rețeaua rutieră, cât și pentru elaborarea de studii referitoare la evaluarea calității aerului, prin estimarea emisiilor generate de traficul rutier, și a impactului asupra mediului.

Prezentul Cod Practic cuprinde reglementări ale principiilor generale, condițiilor, regulilor și obligațiunilor care trebuie respectate la efectuarea recensămintelor de circulație pe drumurile publice, clasificate în Legea drumurilor nr. 509/1995 cu modificările și completările ulterioare, care va permite efectuarea înregistrării circulației rutiere, astfel încât datele obținute să servească pentru eficientizarea lucrărilor rutiere și dezvoltarea rețelei de drumuri publice.

Scopul elaborării documentului normativ constă în reglementarea în mod unitar a modului de aplicare a metodelor de investigare a traficului rutier și de prelucrare primară a rezultatelor obținute, stabilirea operațiilor care trebuie efectuate, regulile și obligațiile ce trebuie respectate pentru efectuarea înregistrării circulației rutiere pe drumurile publice și anchetelor de circulație origine - destinație (O-D) pe drumurile publice, dar și prezentarea metodelor de investigare a traficului rutier pentru determinarea principalelor caracteristici ale acestuia, necesare la elaborarea studiilor analizelor de circulație.

Prevederile prezentului document în construcții se va aplica în activitatea de proiectare, construcție, modernizare, reabilitare și întreținere a drumurilor publice.

Documentul normativ va completa lipsa unor reglementări, care să răspundă necesităților de realizare a activităților de înregistrare a circulației rutiere, precum și pentru organizarea și efectuarea anchetelor de circulație origine - destinație în scopul determinării intensității de circulație pe drumurile publice.